גליה וולוך

גליה וולוך (נולדה ב-17 בפברואר 1967) היא מנכ"לית "קרן ילדי ישראל", החל מינואר 2020. משנת 2012 ועד אמצע שנת 2019 כיהנה כיו"ר נעמת. גליה וולוך נולדה בתל אביב. היא למדה בגימנסיה הרצליה, וב-1985 התגייסה לתפקיד מורה חיילת בקריית מלאכי. למדה לימודי מגדר במכללת בית ברל. את דרכה המקצועית החלה וולוך בארגון ללא כוונות רווח לחילופי נוער. בתוך הארגון היא צמחה ותוך שנתיים הפכה למנכ"לית העמותה. במקביל, כיהנה במספר דירקטוריונים. בשנים 1998–2001, כיהנה כיו"ר המשמרת הצעירה של מפלגת העבודה בתל אביב - יפו, ומאז משמשת כחברת ועידה, מרכז ולשכה במפלגת העבודה. לאחר מכן, נבחרה לתפקיד יו"ר מרחב נעמת תל אביב-יפו. במהלך כהונתה, הקימה חמישה מעונות יום חדשים לגיל הרך, עשרה צהרונים נוספים ושדרגה את כל מבני המעונות. לתפקיד יושבת ראש נעמת הגיעה במאי 2012 לאחר שניצחה בבחירות את תמר זנדברג. בוועידה האידאולוגית של נעמת לאחר שנבחרה, הציגה וולוך חמישה דגלים שילוו את פעילותה: שוויון לנשים בנישואים וגירושים, ייצוג 51% לנשים, עולם עבודה תומך משפחה, שכר שווה וחינוך לשוויון מגדרי. תנועת נעמת בתקופתה הובילה מספר מאבקים ציבוריים, בהם קמפיין מחאה נגד ההטרדות המיניות במשטרת ישראל, מחאה נגד שחרורו המוקדם מהכלא של הנשיא לשעבר משה קצב, מאבק נגד הנחיה של אל על המחייבת דיילות אוויר לנעול נעלי עקב, מאבקים נגד פרסומות שוביניסטיות בטלוויזיה ומאבק למען עובדות הקבלן. בנוסף, יזמה מספר קמפיינים ציבוריים לעידוד הצבעת נשים בבחירות לכנסת ה-20, ולהחזרת הפיקוח על מחירי המזון לתינוקות. ביום האישה הבינלאומי 2016, גייסה וולוך את השחקנית איילת זורר למובילת מהלך יום האישה של התנועה, על רקע פיטוריה מתפקידה בחברת האופנה גולברי בשל מה שהוגדר "השינוי לרעה במראה שלה". נעמת בראשותה, הרחיבה את אוכלוסיית הנשים אליה פונה, תוך עריכת פעולות הסברה בקרב נערות ונערים, כשבבסיס הגישה הזו, ההבנה שיש להתחיל את החינוך לשוויון בגילאים הצעירים. כמו כן, נעמת פנתה גם לגברים ולאבות מתוך ההכרה שהמאבק לשוויון חייב להיעשות בשותפות עם הגברים ולא כנגדם. בשנת 2013 יזמה חקיקה המבטלת את החיוב המאוחד במס לבני זוג נשואים העובדים יחד, תיקון חוק המכונה "חישוב נפרד לבני זוג". כמו כן, יזמה את החוק לחלוקת חיסכון פנסיוני בין בני זוג שנפרדו, לפיו בני זוג מתגרשים יוכלו לחלק את הכספים שנצברו בחסכונות פנסיוניים בקרנות הפנסיה החדשות לשני חשבונות נפרדים, כבר במועד הפרידה. בשנת 2016, הובילה מאבק מול הממשלה לשיפור תנאי עבודתן ושכרן של עובדות מעונות היום לגיל הרך, מאבק אשר הסתיים בהעלאת שכר משמעותית לכל עובדות המעונות בנעמת. עתירות לבג"ץ שיזמה וולוך, יחד עם ארגוני נשים נוספים, הובילו לניסוח תקנות שיאפשרו לנשים להתמודד לתפקיד מנכ"ל בתי הדין הרבניים וכן להפיכה של החלטת בית המשפט ועיכוב יציאתו מהארץ של סרבן גט, על רקע סירובו של בית הדין הרבני לעשות זאת. בפברואר 2019 הודיעה על בקשתה לפרוש מתפקידה כיו"ר נעמת. היא סיימה בפועל את תפקידה באמצע אותה שנה. בינואר 2020 מונתה למנכ"לית "קרן ילדי ישראל". וולוך נשואה לעידו ואמא לבן. מדיה וקבצים בנושא גליה וולוך בוויקישיתוף גליה וולוך, באתר נעמת חיים ביאור, "במקום לקדם נשים במגזר הציבורי - מצניחים גנרלים", באתר TheMarker‏, 21 במאי 2012 יעל אלנתן, ‏גליה וולוך בוועידת נעמת: "גאה להגיד שצעירות מעזות לחלום", באתר דבר העובדים בארץ ישראל, 10 ביולי 2017 דרור גלוברמן, בדרך לעבודה עם גליה וולוך, באתר mako אילנה שטוטלנד, ‏"למרות הניסיון הרב שלי, כשנשים מספרות על אלימות בבית, זה תמיד מטלטל אותי", באתר מעריב אונליין, 6 במרץ 2019 מכתביה מעסיקים, כך תזהו אלימות נגד עובדות, באתר TheMarker‏, 24 בנובמבר 2016 טל כרמון, ‏פורצות את תקרת הזכוכית, באתר דבר העובדים בארץ ישראל, 21 באוקטובר 2016 זוהר בלומנקרנץ, יו"ר נעמ"ת נגד אל על: אפילו ברבי משווקת את הבובה עם נעליים שטוחות, באתר TheMarker‏, 15 ביוני 2015 רז שכניק, איילת זורר תוביל את קמפיין יום האישה, באתר ynet, 29 בפברואר 2016 טלי חרותי-סובר ומוטי בסוק, חישוב המס המאוחד לזוגות נשואים העובדים באותו עסק - יבוטל, באתר TheMarker‏, 7 באוגוסט 2013 גלי עציון ועמית חרחס, המהפכה השקטה בפנסיה לגרושים, באתר TheMarker‏, 17 בספטמבר 2014 שני ארנהיים רובינשטיין, סוף המשבר במעונות היום: יקבלו 110 מיליון ש"ח, באתר nrg‏, 30 במאי 2016 יאיר אטינגר, בג"ץ הורה לנסח תקנות שיאפשרו לנשים להתמודד לתפקיד מנכ"ל בתי הדין הרבניים, באתר הארץ, 7 בינואר 2016 יובל בגנו, ‏גליה וולוך הודיעה על סיום תפקידה כיו"ר נעמת, באתר מעריב אונליין, 17 בפברואר 2019